google/wiki40b huggingface dataset:
Rita Niineste

Rita Niineste (sündinud 27. juulil 1974) on eesti tõlkija ja filoloog.
Ta on lõpetanud Tartu Ülikooli inglise filoloogia ja Tallinna Ülikooli filosoofia erialal.
Busted

America or Busted

Teleseeria "America or Busted" rääkis ansambli katsest Ameerika Ühendriikides läbi lüüa. Saade oli esimest korda eetris MTV UK's ja Iirimaal 2004. aasta novembris.

Lahkuminek

Pärast Ameerika Ühendriikide tuuri läbikukkumist hakkasid levima kuulujutud, et bänd on lahkumineku äärel. Simpson andis teada, et liitus Fightstariga (hardcore bänd, mille muusika erineb vägagi Bustedi omast) ning otsustas Bustedist lahkuda, et teisele bändile keskenduda. Lõplikult läks Busted laiali 14. jaanuaril 2005.

Soolokarjäärid

Bourne hakkas muusikat tegema oma teise bändi, Son Of Dorkiga. Willis ehitas samuti üles soolokarjääri (6.mail 2006. aastal ilmus ta esimene singel "Up All Night"). Räägitakse, et Bourne ja Willis on siiani head sõbrad, kuid Simpsoniga suheldakse harva. Willise järgmine singel, "Hey Kid" sai filmi "John Tucker Must Die" ("John Tucker peab surema"; 2006) ametlikuks soundtrack'iks. Mõni päev pärast Willise kuulutamist "I'm A Celebrity, Get Me Out If Here" võitjaks ilmus mehe kolmas soolosingel "Don't Let It Go To Waste". "Don't Let It Go To Waste" on ka Willise debüütplaadi nimi. Matt Willise neljandat singlit "Crash" võib kuulda filmis "Mr. Bean's Holiday".

Diskograafia

(koos Suurbritannia edetabeli tulemustega)
Ivan Gontšarov

Ivan Gontšarov (vene Иван Александрович Гончаров; 18. juuni (vkj 6. juuni) 1812 Simbirsk – 27. september (vkj 15. september) 1891 Peterburi) oli vene kirjanik.

Biograafia

Gontšarov sündis Simbirskis, mis tänapäeval kannab nime Uljanovsk. Tema isa oli jõukas viljakaupmees.
Aastatel 1822–1830 õppis Gontšarov Moskvas kaubandust, mis sel ajal tähendas keeli, maatundmist, matemaatikat ja asjaajamisoskust. Edasi suundus ta Moskva ülikooli filoloogiat õppima, kuid 1831–1834 väldanud õppingud lõppesid ilma kraadita.
1834–1835 oli Gontšarov oma kodulinnas kuberneri kantseleiülemaks ning 1835–1852 töötas ta tõlgina rahandusministeeriumis.
Gontšarov osales sekretärina admiral (hiljemini krahv) Jefimi Putjatini juhitud ekspeditsioonil Jaapanisse kaubandussuhteid edendama. Vahemikus 1852–1854 toimunud missioon osutus edukaks.
Vahemikus 1856–1868 oli Gontšarov mitmel korral ametis tsensuuriametnikuna.
1859–1864 oli tal tüli Ivan Turgeneviga, süüdistades viimast loomevargustes.
Oma viimastel eluaastatel suvitas kirjanik Narva-Jõesuus. Ta suri 1891. aastal Peterburis.
Kutt, kus mu auto on?

Sisu

Chester Greenburg (Seann William Scott) ja Jesse Montgomery III (Ashton Kutcher) on kaks noormeest, kes pidutsemise tõttu ei mäleta midagi eelnevast ööst. Hommikul selgub aga, et kadunud on Jesse auto, milles on kingitused nende tüdruksõpradele. Neil ei jää üle muud, kui hakata samm-sammult meelde tuletama eelmise öö sündmusi, et autot leida. Seikluse käigus toimub muuhulgas maailma päästmine ja kohtumine tulnukatega.
Kuressaare valla vapp

Kuressaare valla vapp on endine Saare maakonnas asuva Eesti haldusüksuse Kuressaare valla vapp.
Vabariigi Valitsuse 15. juuni 1999 a. määrus nr 195 "Haldusterritoriaalse korralduse ja muutmine Kaarma valla ja Kuressaare valla osas" alusel moodustati senise Kaarma valla ja senise Kuressaare valla baasil uus omavalitsusüksus Kaarma vald. Uue Kaarma valla sümboliteks on endise Kaarma valla vapp ja lipp.
Vapp on kinnitatud 14. veebruaril 1995.

Vapi kirjeldus

Sinisel kilbil paremale sammuv kuldse nokaga hõbedane toonekurg. Kurg seisab kuldsel munal. Vapi tüves kolm hõbedast varrast.
Josh Akognon

Josh Akognon (täisnimi Joshua Emmanuel Akognon ; sündinud 10. veebruaril 1986 Greenbraes Californias) on Ameerika Ühendriikide korvpallur.
2009–2010 mängis ta klubis Kalev/Cramo.
Vuvuzela

Vuvuzela (tsvana keeles: lepatata, ka staadionisarv) on plastist umbes meetri pikkune värvikas pasun.
Seda puhuvad fännid jalgpallimängude ajal.
Pasun on väga populaarne Lõuna-Aafrika Vabariigis. Seda peetakse riigi spordikultuuri sümboliks.
Kalju Konsin

Kalju Konsin (sündinud 26. jaanuaril 1929) on eesti zootehnik, etnograaf ja luuletaja.
Ta lõpetas 1947. aastal Tartu 1. Keskkooli. Astus Tartu Riikliku Ülikooli põllumajandusteaduskonda ja pärast selle reorganiseerimist jätkas õpinguid Eesti Põllumajanduse Akadeemias, mille zootehnikateaduskonna I lennu lõpetas ta 1952. aastal.
Aastatel 1960–1983 töötas ta Eesti NSV Riiklikus Etnograafiamuuseumis.
Aastatel 1984–1989 osales ta NSV Liidu Kunstide Akadeemia kujutavate kunstide teooria ja ajaloo uurimise instituudi töös. Ta on uurinud rahvakunsti, eriti tekstiili ja naiste käsitööd.
Jennifer Lopez

Isiklikku

Tema vanemad, ema Guadalupe Rodríguez ja isa David Lopez, on mõlemad sündinud Puerto Ricos, kuid kohtusid elades Ameerika Ühendriikides. Ta isa oli arvutitehnik ja ema lasteaiakasvataja. Tal on kaks õde.
Jennifer Lopez on olnud kolm korda abielus: aastail 1997–1998 Ojani Noa, aastail 2001–2003 Cris Juddi ja aastail 2004–2014 Marc Anthonyga. 22. veebruaril 2008 sündisid ta perre kaksikud: tütar Emme Maribel ja poeg Maximilian David.
Theodor Petai

Theodor Petai (aastani 1935 Theodor Pettai; 19. jaanuar 1890 Varstu, Võrumaa – 20. aprill 1942 Sosva vangilaager, Sverdlovski oblast, Venemaa) oli eesti pedagoog, Kaitseliidu Varstu malevkonna pealik. 
Aastal 2012 kanoniseeris Konstantinoopoli Püha Sinod ta koos abikaasa Annaga pühakuks (uusmärtriks). 

Elulugu

Theodor sündis Matumäe taluperemehe Kaarli Pettai ja ta naise Anna (sündinud Sepp, pärit Karula vallast Paluotsa talust) pojana. Ta õppis Varstu Apostliku Õigeusu Abikoolis 1897–1899, Mõniste-Ritsiku Apostliku Õigeusu Kihelkonnakoolis 1899–1900, Antsla valla Kaika Apostliku Õigeusu Kihelkonnakoolis 1900–1902. Lõpetas Tsooru Ministeeriumikooli aastal 1905. Sooritas õigeusu kiriku salmilaulja (köstri) eksami aastal 1912. Õppis edasi pedagoogilistel kursustel ning omandas algkooliõpetaja kutse 1919 ja täiendavalt Võru Õpetajate Seminari juures 1923.
Ta abiellus aastal 1919 õpetaja Anna Veiding'uga (1889–1948), Mõniste Paju kõrtsi pidaja tütrega, kellest hiljem (1929) sai Naiskodukaitse Võru ringkonna Vastse-Roosa jaoskonna asutaja ja juhatuse liige.
Töötas Tsooru valla Kõrgepalu Apostliku Õigeusu Abikooli õpetajana aastatel 1908–1912, Maalupi (Mālupe) Apostliku Õigeusu Kooli õpetaja-köstrina (Lätis) 1912, Mõniste-Ritsiku Apostliku Õigeusu Kihelkonnakooli õpetaja-köstrina 1912–1918, Miku Algkooli juhatajana Varstus 1918–1920, Vastse-Roosa Algkooli juhatajana 1920–1941, kus vahepeal õpetas ka ta abikaasa Anna. 
Põhitöö kõrvalt oli ta ka Vastse-Roosa postiagentuuri juhataja alates 4. maist 1939, kuni ta kogu perega (abikaasa Anna, tütred Helvi ja Maret) küüditati 14. juunil 1941.
Nõukogude Liidus mõistsid kommunistid Theodor Petai teist korda (esimene kord 20. veebruaril 1919) surma ja lasksid maha Sosva vangilaagris 20. aprillil 1942. 
Ta perekond saadeti Tomski oblasti Baktšari rajooni Bogatõrjovka külla, kus abikaasa Anna 23. vaabruaril 1948 suri. Tütred Helvi ja Maret tulid pärast sundasumiselt vabanemist Eestisse tagasi.

Ühiskondlik tegevus

Seoses Eesti-Läti piiri määramisega aitas Theodor Petai kaasa poole tolleaegse Vastse-Roosa valla jätmisele Eesti alale. Koos August Kondiga valmistas ta ette statistilised andmed ja kogus Eesti alla soovijate allkirjad. 
Ta tegutses koorijuhina Mõniste-Ritsiku Ristija Johannese kirikus aastast 1916 kuni vangistamiseni aastal 1941. Ta oli ka koguduse revisjonikomisjoni liige.
Th. Petai kuulus Kaitseliitu alates 1919. aastast, oli Kaitseliidu Varstu malevkonna pealik 1934–1940, organiseeris Noorte Kotkaste Varstu malevkonna ja oli selle vanem 1930–1940, Vabadussõja Ajaloo Komitee kaastööline, Eesti Kirjanduse Seltsi liige ja usaldusmees, Piirimaade Seltsi liige, Looduskaitse usaldusmees. 
Ta asutas Vana-Roosa Rahva Haridusühingu aastal 1919, Vastse-Roosa raamatukogu 1921, kohaliku kiriku- ja ilmaliku koori 1919. Koor osales VIII ja IX üldlaulupeol Tallinnas. Theodor Petai juhatas Noorte Kotkaste orkestrit ja näiteringi, oli tegevliige Vabatahtlikus Tuletõrjeühingus, Majandusühisuses ja Varstu Ühispangas.

Isiklikku

Ta vend oli eesti pedagoog ja koorijuht Aleksander Pettai.
Karjaaed

Karjaaed (Harjumaal tara, taraaed, lõunaeesti murretes tahr, tahraid) oli vanasti veiselauda ees olnud aiaga piiratud ala.
Karjaaeda tunti kogu Eesti alal, vähem ehitati neid Saaremaal ja Lääne-Eestis, kus kasutati rohkem suvelautu.
Loomade hoidmine karjaaias lõppes Eestis 20. sajandi alguses.
Nissi valla vapp

Nissi valla vapp on Harju maakonnas asunud endise Eesti haldusüksuse Nissi valla vapp.
Vapp kinnitati 21. novembril 1994.

Vapi kirjeldus

Rohelise kilbi keskosas on kolm kuldset kokkukasvanud tupplehtedega metspähklit.

Põhjendus

Roheline sümboliseerib enamikku valla territooriumist katvat metsa, metspähklid Nissi valla territooriumil asuvat kaunis looduslik kohta Pähklimäge ja metspähklite arv usku, lootust ja armastust inimeste vahel.
Tudulinna vana kirik

Tudulinna vana kirik on Ida-Viru maakonnas Alutaguse vallas Tudulinnas asuv mahajäetud puidust kirik. See on arvele võetud kultuurimälestisena.
Kirik valmis 1766. aastal ja 1863. aastal seda laiendati.
Tudulinna kirik oli algselt Viru-Jaagupi kiriku abikirik, 1744. aastal liideti Pühajõe kogudus ja Tudulinna kogudus taas Jõhvi kogudusega. 1867. aastal eraldati Tudulinna ja Iisaku lõplikult iseseisvaks Iisaku kirikukihelkonnaks.
1930. aastatel lahvatas kohalikus kogukonnas "usutüli": osa Tudulinna koguduse liikmeid ei tahtnud kuulata Voldemar Kuljuse jutlusi, mida nad pidasid liiga ilmalikeks. Seetõttu ehitati Tudulinna vana kiriku kõrvale  uus kirik, mis valmis 1939. aastal.
Nõukogude okupatsiooniaja alguses lõhuti kiriku torn ja kirikust riisuti inventar. Hiljem ehitati hoone ümber sovhoosi viljaveskiks.
Volmari kreis

Riia-Volmari kaksikkreis 1796−1888

Pärast Katariina II surma tühistas tema poeg keiser Paul I 1796. aastal asehalduskorralduse. 1783. aastal Riia kreisi aladest omaette kreisiks eraldatud Volmari liideti nüüd taas Riiaga Riia-Volmari kaksikkreisiks. Selline korraldus kehtis 1888. aastani, mil Riia ja Volmari eraldati omaette maakondadeks.
Aneto

Aneto on Püreneede ja Hispaania Aragoni autonoomse piirkonna kõrgeim mägi.
3404 meetrit kõrgune mägi on kõrguselt Hispaania kolmas. Asub Hispaania Huesca provintsis (põhjapoolseim Aragoni provintsidest), Maladeta mäemassiivi lõunaosas.
Aneto ümbruses Maladeta mäemassiivis paikneb Hispaania suurim, kuid kiirelt sulav liustik, mis kattis 1981. aastal 106,7 ha ja 2005. aastal 79,6 ha.
Tõusu Aneto mäele alustatakse tavaliselt öösel Renclusa mägihotellist/alpilaagrist 2140 m kõrgusel. Sealt liigutakse suurtel kividel kaljulõhesse, traverseeritakse alpinismivarustuses liustiku pikimat osa, mis ulatub Aneto tipust põhja poole. Tipp asub lühikesel kitsal kaljuribil nn "Mohammedi sillal". Aneto tipus on muljetavaldav rist ja vaade lumisele Maladeta massiivile põhjas ja Alto Aragoni regioonile lõunas. Tippu jõudmiseks kulub 5–6 tundi, laskumiseks veidi vähem.
Esmatõusu Aneto tippu tegi endine Vene ohvitser Platon de Tchihatcheff kolme saatjaga 18. juulil 1842. Nad kasutasid Hospice de France'ist algavat rada, läbisid Benasgue kuru ja ööbisid Renclusa varjupaigas.
Eestlased on Aneto tipus käinud korduvalt: Ivar ja Inna Lai 1998 ja Ülo Kangur 2011. aasta suvel.
Rudziensk

Ajalugu

Alev tekkis XIX sajandil. Raudtee avamisel aastal 1873 rajati sinna raudteejaam. Aastal 1897 asus piirkonnas neli erinevat Rudzienskit, neist külas oli 167 elanikku, karjamõisas 67, mõisas 40, raudteejaamas 44. Rudzienski jaam oli koos Babrujskis asuva jaamaga XIX sajandi kaheksakümnendatel aastatel Liibavi-Romno raudteel kõige suurema kaubakäibega raudteejaam.
Aastal 1938 sai Rudzienskist alev.
Newsweek

Newsweek on alates 1933. aastast Ameerika Ühendriikides ilmuv uudisteajakiri.
Newsweek ilmub korra nädalas. Seda levitatakse ka väljaspool Ameerika Ühendriike – kokku on Newsweekil neli ingliskeelset ja üksteist muudes keeltes regionaalset väljaannet. Eestis on müügil ajakirja ingliskeelne Euroopa väljaanne Newsweek Europe, varem müüdi ka venekeelset väljaannet Russki Newsweek.
Aastatel 1961–2010 andis ajakirja välja meediakontsern The Washington Post Company. Augustis 2010 müüdi rahalistesse raskustesse sattunud väljaanne 1 USA dollari eest 91-aastasele ärimehele Sidney Harmanile, kes võttis koos ostuga üle 71 miljoni USA dollari väärtuses Newsweeki rahalisi kohustusi.
Ameerika väljaannet toimetas alates 2006. aastast Jon Meacham, regionaalsete väljaannete aluseks olevat rahvusvahelist versiooni Newsweek International alates 2000. aastast Fareed Zakaria. Mõlemad teatasid pärast omanikuvahetust 2010. aastal ametist lahkumisest. Fareed Zakaria kirjutas oma viimase juhtkirja peatoimetajana ajakirja 4. oktoobri numbris.
Novembris 2010 ühines Newsweek veebiväljaandega The Daily Beast ning kahe väljaande haldamiseks moodustati valdusfirma The Newsweek Daily Beast Company. Mõlema väljaande peatoimetajaks sai seni The Daily Beasti toimetanud Tina Brown.
Ajakirja tiraaž langes 21. sajandi alguses tugevalt – kui 2003. aastal oli ühe numbri eksemplaride arv 2 700 000 ja koos regionaalsete väljaannetega üle 4 000 000, siis 2010. aastaks oli see langenud umbes 1 500 000 eksemplarini. Vaatamata tiraaži vähenemisele oli Newsweek Ameerika Ühendriikides müügiarvult teine ajakiri oma põhikonkurendi Time'i järel.
Kahanevad müüginumbrid sundisid Newsweeki oktoobris 2012 võtma vastu otsuse ajakirja paberväljaanne alates 31. detsembrist 2012 sulgeda ja piirduda edaspidi ainult digitaalse väljaandega. Euroopas jätkas AG Castillo Media omanikfirmalt saadud litsentsi alusel trükiväljaande avaldamist ka pärast seda kuupäeva.
3. augustil 2013 vahetas Newsweek taas omanikku – väljaande omandas ettevõte IBT Media, tehingu tingimusi osapooled ei avalikustanud. Tehing puudutas ainult Newsweeki, kuid mitte sellega samasse gruppi kuulunud väljaannet The Daily Beast. 7. märtsil 2014 hakkas Newsweek ilmuma taas paberväljaandena ka Ameerika Ühendriikides.
Ajakirja uus peatoimetaja on alates septembrist 2013 Jim Impoco.
Tsirkus Finlandia

Finlandia tsirkus (soome keeles Sirkus Finlandia) on suur tsirkus Soomes.
Tsirkuse asutas 1976. aastal Carl-Gustaf Jernström, kelle pere omanduses tsirkus ka praegu on. Finlandia tsirkuses töötab palju tsirkuseartiste Venemaalt, Suurbritanniast, Rootsist ja Hispaaniast.
Tsirkuse kodulinn on Raseborg, kuid hooaja jooksul reisib tsirkus läbi kogu Soome. Aprilli lõpus algava ja oktoobris-novembris lõppeva hooaja jooksul antakse 250 etendust. Tsirkusetelk mahutab 1300 pealtvaatajat.
Tuljak (restoran)

Tuljak on restoran Tallinnas aadressil Pirita tee 26e. Restorani omanik on OKO Restoranid OÜ.
Restoran avati 1960ndate lõpus. Hiljem on restoran kandnud nime Carina. Kohvik taasavati suvel 2015.
Fenny Heemskerk

Fenny Heemskerk (3. detsember 1919 Amsterdam – 8. juuni 2007 Amersfoort) oli hollandi maletaja, naiste suurmeister (1978).
Heemskerk oli 10-kordne Hollandi naiste malemeister (1937–1961). Alates 1949. aastast osales ta maailmameistrivõistlustel: MM-turniiril 1949/1950 saavutas 8. koha, 1951. aastal võitis Veneetsias toimunud MM-i tsooniturniiril esikoha ja pääses edasi 1952. aastal Moskvas toimunud pretendentide turniirile, kus jagas 2.–3. kohta. Pretendentide turniiril mängis ta samuti 1955. aastal (9. koht) ja 1961. aastal (15.–16. koha jagamine).  
Heemskerk sai FIDE-lt 1950. aastal naiste rahvusvahelise meistri ja 1978. aastal naiste suurmeistri nimetuse.
Gabriela Liivamägi

Gabriela Liivamägi (sündinud 21. septembril 1980) on eesti kunstnik, fotograaf ja arvutigraafik.
Õppis Tartu Kõrgemas Kunstikoolis meedia- ja reklaamikunsti ning Eesti Kunstiakadeemias animatsiooni. Ta on ennast täiendanud fotograafiatöötubades nii Eestis kui ka välismaal.
Fotograafi ja kujundajana on ta teinud koostööd paljude eesti teatrite, filmikompaniide, moedisainerite ja kirjastustega ning esinenud mitmetel grupinäitustel. 2011. aastal toimus Tartu Genialistide klubis tema isikunäitus „Pidu makaronitehases“. 2012. aastal oli ta Rakvere Teatri lavastuse „Neetud“ kunstnik (lavastaja Heigo Teder). Pärnu Ooperiga seob teda juba 2007. aastal alanud koostöö, kui ta oli eksperimentaalse muusikateatrietenduse “Topeltwagner juustuga” kunstnik (lavastaja Sven Kivisildik, muusikajuht Andrus Kallastu). Visuaalse kujundajana teeb ta tihedat loomingulist koostööd ka oma õe, flötist Leonora Palu ja viiuldaja Indrek Paluga.
Keskväljak (Keila)

Keskväljak (ka Raekoja plats) on tänav Keilas.
Aadressil Keskväljak 1 asub Keila kirik ja Keskväljak 11 Keila linnavalitsus.
Tänav sai nime 1987. aastal.
DOCOMOMO International

DOCOMOMO International (lihtsustatult DOCOMOMO) on ülemaailmne 20. sajandi arhitektuuri dokumenteerimise ja kaitse organisatsioon-võrgustik, mille ametlik nimi on International Working Party for Documentation and Conservation of Buildings, Sites and Neighborhoods of the Modern Movement ('Ülemaailmne Moodsa Arhitektuuri Dokumenteerimise ja Rahvusvaheline Moodsa Arhitektuuripärandi Kaitse Organisatsioon').

Asutamine ja asukoht

DOCOMOMO International asutati 1988. aastal Eindhovenis (Hollandis). Hiljem see organisatsioon tegutses Pariisis, aastal 2010 asuti ümber Barcelonasse.

Eesti töögrupp

Eesti DOCOMOMO töögrupp loodi 1992. aastal samal aastal Saksamaal Dessaus Bauhausi hoones toimunud Rahvusvahelise liikumise DOCOMOMO teisel konverentsil. Töögruppi kuulusid Krista Kodres, Karin Hallas-Murula ja Mart Kalm. Tänaseks on töögrupp kasvanud 10 inimeseni.

Eesti väärtuslikumad hooned

1995. aastal koostas DOCOMOMO Eesti töögrupp Eesti arhitektuuri 100 väärtuslikuma hoone nimestiku. 
Üheksa 20. sajandi Eesti tippehitist esitas töögrupp lisamiseks rahvusvahelisse DOCOMOMO registrisse.
Coinbase

Coinbase on digitaalne rahakott ning virtuaalraha ehk e-raha börs, mille peakontor asub San Franciscos Californias. Coinbase tegeleb bitcoin'i, Bitcoin Cashi, Ethereumi ja litecoin'i börsil vahendamisega. 
Coinbase on kasutatav 32 riigis, kuid digitaalset rahakotti ning virtuaalrahaga tehinguid võimaldatakse 190 riigis üle maailma. Coinbase'il on 2017. aasta novembri seisuga umbes 13 miljonit kasutajat. 
2018. aasta märtsi seisuga on Coinbase'is umbes 200 töötajat.

Ajalugu

Coinbase’i asutasid Brian Armstrong ja Fred Ehrsam 2012. aasta juunis, kui osaleti Y Combinatori idufirmade programmis. Pärast Y Combinatori programmis osalemist oli asutajatel kolm kuud aega, et idufirma käima saada, ning selle perioodi lõpus oli neil võimalus Coinbase’i investoritele esitleda. Ettevõtte eesmärgiks on ka väheste tehnikaoskustega inimeste jaoks virtuaalraha ost ja müük lihtsamaks teha. 
2013. aasta mais teatas Coinbase esimese suurema rahasüsti saamisest, milleks oli 5 miljonit dollarit Union Square Venturesilt. See oli selle ajani suurim bitcoin'iga tegelevale idufirmale antud toetus. 2013. aasta detsembris sai Coinbase 25 miljonit dollarit Andreessen Horowitzilt, Union Square Venturesilt ja Ribbit Capitalilt. Kas see oli bitcoin'iga tegelevale idufirmale antud toetustest sel ajal suurim. Selleks ajaks oli Coinbase saanud 31 miljonit dollarit rahasüste. 
Coinbase’i esimene töötaja on Olaf Carlson-Wee.
Coinbase alustas tegevust bitcoin'i (BTC) vahendamisega. 2016. aasta juulis lisati Coinbase'i Ethereumi (ETH), 2017. aasta mais litecoin'i (LTC) ning sama aasta detsembris lisati Bitcoin Cashi (BCH) tugi.

Kaebused

2018. aasta märtsis teatas Quartz, et igakuised kaebused klientidelt on selle aasta jaanuaris hüppeliselt (rohkem kui 100%) tõusnud. Umbes pooled kaebused olid seotud probleemiga, et raha ei saadud lubatud ajaks kätte (üle 400 kaebuse 889-st).
Kummibursera

Kirjeldus

Kummibursera on keskmise suurusega heitlehine või osaliselt igihaljas kiirekasvuline troopiline puu, mis võib kasvada kuni 15,2 m kõrguseks. Massiivsest kuni 0,9 m läbimõõduga tüüakast ja kõverast tüvest hargnevad jässakad ebakorrapärase kujuga oksad. Punakaspruuni kestendavalt koorduva pealiskihi alt paistab oliivroheline või hallikas sile puukoor. Koor on vaigune ja tärpentini meenutava lõhnaga. Liitlehed 10,2–20,3 cm pikkused, 2,5–5,1 cm pikkused lehekesed ovaalsed või süstjad. Lehed langevad varakevadel vahetult enne uute lehtede ilmumist. Õitseb talvel, samal puul on tavaliselt nii isas- kui ka emasõied. Puit on hele, pehme ja kerge.

Levila

Kummibursera kasvab looduslikult Lõuna-Floridas, Mehhikos, kõikides Kesk-Ameerika maades, Kariibi mere saartel ning Lõuna-Ameerika põhjaosas Guyanas, Venezuelas ja Brasiilias Roraima ja Amazonase osariikides.

Kasutamine

Ebahariliku, kuid atraktiivse koore ja tüve tõttu on kummibursera linnahaljastuses populaarne varjupuu. Kergesti kasvamaminevaid oksi kasutatakse "elavate" tarade istutamiseks. Vaigust valmistatakse liimi ja värnitsat. Haitilased valmistavad tüvest trumme. Pehme puit on sobilik nikerdamiseks.
Wilsum (Saksamaa)

Ajalugu

Wilsumit on esmakordselt mainitud in 851. aastal. Keskajast saati kuulus see Bentheimi kerahvkonda (Grafschaft Bentheim). Hollandi mässu ajal oli kogukond aastatel 1580 kuni 1605 väga ebameeldivalt mõjutatud; palju elanikke põgenes Hollandisse. 1725. aastal ehitati kirik.
Johann Sebastian Nelkerdt

Johann Sebastian Nelkerdt (26. märts 1758 Eisenach – 23. aprill/5. mai 1824 Sangaste) oli Eesti vaimulik.
Ta õppis koolis Erfurdis. Aastatel 1780–1783 õppis ta (immatrikuleeriti 14. oktoobril 1780) Halle ülikoolis. Aastatel 1784–1790 oli ta koduõpetaja Preisimaal, aastast 1791 oli ta Liivimaal, Rõngu Mihkli koguduse õpetaja Johann Adam Grossenbachi juures eesti keelt õppimas. Ordineeriti 10. aprillil/21. aprillil 1793 õpetajaks.
Ta oli aastatel 1793–1824 (introdutseeriti 10. juulil/21. juulil 1793) Sangaste ja Laatre Püha Laurentsiuse koguduse õpetaja.

Isiklikku

Tema poeg Wilhelm Gustav Nelkerdt oli Puhja Püha Dionysiuse koguduse õpetaja.
The Beatitudes

"The Beatitudes" on eesti helilooja Arvo Pärdi 1990. aastal loodud teos segakoorile ja instrumendile. Teos on pühendatud Hildegard Curthile. Muusikateose pikkus on 7 minutit. Teose kandis esimest korda ette Theatre of Voices (dirigent Paul Hillier) 25. mail 1990 Berliinis Nathanaelkirches.